Landsrettens dom ændret, således at den ubetingede fængselsstraf nedsættes til betinget fængsel i 1 år i sag om svindel med covid-19-hjælpepakker - tillægsbøde fastholdes
Ret: Højesteret (3. instans)
Faggruppe: Straffesag — Øvrige straffesager
Sagsemner: Betalingsmidler, dokumenter og bevismaterialer;

/

Straf for svindel med covid-19-hjælpepakker sat ned

Sag 113/2021

Dom afsagt den 9. september 2022

Anklagemyndigheden
mod
T

og

Sag 114/2021

Dom afsagt den 9. september 2022

Anklagemyndigheden
mod
T

Straf for svindel med covid-19-hjælpepakker sat ned
i henhold til mellemliggende lovændring

Ved domme af henholdsvis 11. juni og 6. juli 2021 havde
landsretten i to sager fundet de tiltalte skyldig i bl.a. svindel
med covid-19-hjælpepakker.

Ved fastsættelsen af fængselsstraffen og tillægsbøden havde
landsretten anvendt stk. 2 og 3 i straffelovens dagældende §
81 d om strafskærpelse i sager, hvor lovovertrædelsen var
begået med baggrund i eller sammenhæng med covid-19-
epidemien:

- Det fulgte af § 81 d, stk. 1, at straffen for en række lovovertrædelser
    som udgangspunkt skulle fastsættes til omkring det dobbelte af straffen i     
    sager uden baggrund i eller sammenhæng med covid-19-epidemien.  

- Af § 81 d, stk. 2, fulgte, at straffen for de nævnte overtrædelser som
    udgangspunkt skulle fastsættes til omkring det firedobbelte af straffen
    i sager uden baggrund i eller sammenhæng med covid-19-epidemien,
    hvis der uberettiget var opnået eller søgt opnået kompensation fra covid-19-               
    hjælpepakker.  

- Af § 81 d, stk. 3, fulgte, at der i disse sager som udgangspunkt udover
    fængselsstraf også skulle idømmes en tillægsbøde, svarende til det
    firedobbelte af den tilsigtede vinding.  

Inden sagernes pådømmelse i Højesteret var § 81 d blevet
ophævet.   

I forarbejderne § 81 d var det dog forudsat, at strafskærpelsen
skulle finde anvendelse på overtrædelser, der er begået, mens
bestemmelsen var i kraft, men først bliver pådømt efter dens
ophævelse. Dette fulgte også af straffelovens § 3, stk. 1, 2.
pkt., som der var henvist til i forarbejderne.   



/

Ved en ny lov, der blev vedtaget efter, at landsretten havde
afsagt dom i de to sager, blev der indført en særlig ordning for
overtrædelser omfattet af § 81 d, der er begået, mens § 81 d
var i kraft, men først bliver endeligt pådømt efter den 1. juli
2022. Ifølge denne ordning skal fængselsstraffen fastsættes
sådan, at § 81 d, stk. 2, om firedobling ikke finder anvendelse,
mens § 81 d, stk. 3, om en tillægsbøde svarende til det
firedobbelte af den tilsigtede vinding fortsat skal finde
anvendelse.   

I henhold til den nye lov nedsatte Højesteret i sag 113/21
fængselsstraffen fra 2 år til 1 år. Straffen blev gjort betinget
med vilkår om samfundstjeneste.   

I sag 114/21, hvor der også indgik forhold, der var begået før
ikrafttrædelsen af § 81 d, nedsatte Højesteret fængselsstraffen
fra 3 år og 6 måneder til 2 år. Tillægsbøden blev nedsat fra
3.400.000 kr. til 2.375.000 kr., svarende til det firedobbelte af
den tilsigtede vinding i de forhold, der var begået, mens § 81 d
var i kraft.

 



/